[疏]正义曰:夫子述此明王以孝治天下也.前章明先王因天地,顺人情以为教.此章言明王由孝而治,故以名章,次"三才"之后也.
子曰:"昔者明王之以孝治天下也,言先代圣明之王,以至德要道化人,是为孝理.不敢遗小国之臣,而况于公侯伯子男乎?小国之臣,至卑者耳.主尚接之以礼,况于五等诸侯,是广敬也.故得万国之欢心,以事其先王.万国,举其多也.言行孝道,以理天下,皆得欢心,则各以其职来助祭也.
[疏]子曰至先王.○正义曰:此章之首称"子曰"者,为事讫,更别起端首故也.言昔者圣明之王,能以孝道治于天下,大教接物,故不敢遗小国之臣,而况于五等之君乎?言必礼敬之.明王能如此,故得万国之欢心,谓各修其德,尽其欢心而来助祭,以事其先王.经"先王"有六焉,一曰"先王有至德",二曰"非先王之法服",三曰"非先王之法言",四曰"非先王之德行",五曰"先王见教之",此皆指先代行孝之王.此章云"以事其先王",则指行孝王之祖考.○注言先至孝理.○正义曰:此释"孝治"之义也."国语"云:"古曰在昔,昔曰先民.""尚书·洪范"云:"睿作圣.""左传":"照临四方曰明.""昔者"非当时代之名,"明王"则圣王之称也,是泛指前代圣王之有德者.经言"明王",还指首章之"先王"也.以代言之,谓之先王;以圣明言之,则为明王.事义相同,故注以至德要道释之.○注小国至敬也.○正义曰:此依王注义也.五等诸侯,则公,侯,伯,子,男.旧解云:公者正也,言正行其事;侯者候也,言斥候而服事;伯者长也,为一国之长也;子者字也,言字爱于小人也;男者任也,言任王之职事也.爵则上皆胜下,若行事亦互相通."舜典"曰:"辑五瑞."孔安国曰:"舜敛公,侯,伯,子,男之瑞圭璧."斯则尧舜之代已有五等诸侯也."论语"云:"殷因于夏礼,周因于殷礼."案"尚书·武成篇"云:"列爵惟五分,土惟三."郑注"王制"云:"殷所因夏爵,三等之制也.是有公,侯,伯而无子,男.武王增之,总建五等.时九州界狭,故土惟三等,则"王制"云:'公,侯方百里,伯七十里,子,男五十里.至周公摄政,斥大九州之界,增诸侯之大者地方五百里,侯四百里,伯三百里,子二百里,男百里.'"然据郑玄,夏,殷不建子,男,武王复增之也.案五等,公为上等,侯,伯为次等,子,男为下等,则小国之臣谓子,男卿,大夫,况此诸侯则至卑也."曲礼"云:"列国之大夫,入天子之国,曰'某士'."诸侯言列国者,兼小大.是小国之卿,大夫有见天子之礼也.言虽至卑,尽来朝聘,则天子以礼接之.案"周礼·掌客"云:上公饔饩九牢,飧五牢;侯,伯饔饩七牢,飧四牢;子,男饔饩五牢,飧三牢:三等.其五等之介行人宰史,皆有飧,饔饩,唯上介有禽兽.其卿,大夫,士有特来聘问者,则待之如其为介时也.是待诸侯及其臣之礼,是皆广敬之道也.○注万国至祭也.○正义曰:云"万国,举其多也"者,此依魏注也."诗","书"之言万国者多矣,亦犹言万方,是举多而言之,不必数满于万也.皇侃云:""春秋"称'禹会诸侯于涂山,执玉帛者万国',言禹要服之内,地方七千里,而置九州.九州之中,有方百里,七十里,五十里之国,计有万国也.因引"王制"殷之诸侯有千七伯七十三国也."孝经"称周诸侯有九千八百国,所以证万国为夏法也."信如此说,则"周颂"云"绥万邦","六月"云"万邦为宪",岂周之代复有万国乎?今不取也.云"言行孝道,以理天下,皆得欢心,则各以其职来助祭也"者,言明王能以孝道理于天下,则得诸侯之欢心,以事其先王也.各以其职来祭者,谓天下诸侯各以其所职贡来助天子之祭也.和者,"礼器"云:"大飨其王事与!"注云:"盛其馔与贡,谓祫祭先王."又云:"三牲,鱼腊,四海九州之美味也.笾豆之荐,四时之和气也."注云:"此馔,诸侯所献."又云:"内金,示和也."注云:"此所贡也,内之庭实先设之.金从革,性和,荆,杨二州贡金三品."又云:"束帛加璧,尊德也."注云:"贡享所执致命者,君子于玉比德焉."又云:"龟为前列,先知也."注云:"龟知事情者,陈于庭,在前.荆州纳锡大龟."又云:"金次之,见情也."注云:"金炤物.金有两义,先入后设."又云:"丹,漆,丝,纩,竹,箭,与众共财也."注云:"万民皆有此物,荆州贡丹,兖州贡漆,丝,豫州贡纩,杨州贡簜."又云:"其余无常货,各以国之所有,则致远物也."注云:"其余,谓九州之外夷服,镇服,蕃服之国."周礼"九州之外谓之蕃国,世一见,各以其所贵宝为贽.周穆王征犬戎,得白狼白鹿,近之.""大传"云:"遂率天下诸侯,执豆笾,骏奔走."又"周颂"曰:"骏奔走在庙."此皆助祭者也.
治国者,不敢侮于鳏寡,而况于士民乎?理国,谓诸侯也.鳏寡,国之微者,君尚不敢轻侮,况知礼义之士乎?故得百姓之欢心,以事其先君.诸侯能行孝理,得所统之欢心,则皆恭事助其祭享也.
[疏]治国者至先君.○正义曰:此说诸侯之孝治也.言诸侯以孝道治其国者,尚不敢轻侮于鳏夫寡妇,而况于知礼义之士民乎?亦言必不轻侮也.以此故得其国内百姓欢悦,以事其先君也.○注理国至士乎.○正义曰:云"理国,谓诸侯也"者,此依魏注也.案"周礼"云:"体国经野.""诗"曰:"生此王国."是其天子亦言国也."易"曰:"先王以建万国,亲诸侯."是诸侯之国.上言明王理天下,此言理国,故知诸侯之国也.云"鳏寡,国之微者,君尚不敢轻侮"者,案"王制"云:"老而无妻者谓之鳏.老而无夫者谓之寡.此天民之穷而无告者也."则知鳏夫寡妇,是国之微贱者也.言微贱之者,国君尚不轻侮,况知礼义之士乎?释经之"士民","诗"云:"彼都人士.""左传"曰:"多杀国士."此皆况惜有知识之人,不必居官授职之士.旧解:士知义理.又曰:士,丈夫之美称.故注言"知礼义之士乎",谓民中知礼义者.○注诸侯至享也.○正义曰:云"诸侯能行孝理,得所统之欢心"者,此言诸侯孝治其国,得百姓之欢心也.一国百姓,皆是君之所统理,故以所统言之.孔安国曰:"亦以相统理."是也.云"则皆恭事助其祭享也"者,祭享谓四时及禘祫也.于此祭享之时,所统之人则皆恭其职事,献其所有,以助于君.故云助其祭享也.
治家者,不敢失于臣妾,而况于妻子乎?理家,谓卿大夫.臣妾,家之贱者.妻子,家之贵者.故得人之欢心,以事其亲.卿大夫位以材进,受禄养亲,若能孝理其家,则得小大之欢心,助其奉养.
[疏]治家者至其亲.○正义曰:说卿大夫之孝治也.言以孝道理治其家者,不敢失于其家臣妾贱者,而况于妻子之贵者乎?言必不失也.故得其家之欢心,以承事其亲也.○注理家至贵者.○正义曰:云"理家,谓卿大夫"者,此依郑注也.案下章云:"大夫有争臣三人,虽无道,不失其家.""礼记·王制"曰"上大夫卿",则知治家谓卿大夫.云"臣妾,家之贱"者,案"尚书·费誓"曰:"窃马牛,诱臣妾."孔安国云:"诱偷奴婢."既以臣妾为奴婢,是家之贱者也.云"妻子,家之贵"者,案"礼记"哀公问于孔子,孔子对曰:"妻者亲之主也,敢不敬与?子者亲之后也,敢不敬与?是妻,子家之贵者也.○注卿大夫至奉养.○正义曰:云"卿大夫位以材进"者,案"毛诗传"曰:"建邦能命,龟田能施,命作器能铭,使能造,命升高能赋,师旅能誓,山川能说,丧纪能诔,祭祀能语:君子能此九者,可谓有德音,可以为大夫."是位以材进也.云"受禄养亲"者,若能孝理其家,则受其所禀之禄,以养其亲.云"若能孝理其家,则得小大之欢心"者,谓小大皆得其欢心.小谓臣妾,大谓妻子也.云"助其奉养"者,案"礼记·内则"称子事父母,妇事舅姑,日以"鸡初鸣,咸盥漱,以适父母,舅姑之所.问衣燠寒,𫗴,酏,酒,醴,芼,羹,菽,麦,蕡,稻,黍,粱,秫,唯所欲.枣,栗,饴,蜜以甘之.父母,舅姑必尝之而后退".此皆奉养事亲也.天子诸侯继父而立,故言先王,先君也.大夫唯贤是授,居位之时,或有俸禄以逮于亲,故言其亲也.注顺经文,所以言助其奉养,此谓事亲生之义也.若亲以终没,亦当言助其祭祀也.明王言"不敢遗小国之臣",诸侯言"不敢侮于鳏寡",大夫言"不敢失于臣妾"者,刘炫云:"遗谓意不存录,侮谓忽慢其人,失谓不得其意."小国之臣位卑,或简其礼,故云不敢遗也.鳏寡人中贱弱,或被人轻侮欺陵,故曰不敢侮也.臣妾营事产业,宜须得其心力,故云不敢失也.明王"况公侯伯子男",诸侯"况士民",卿大夫"况妻子"者,以王者尊贵,故况列国之贵者;谓侯差卑,故况国中之卑者,以五等皆贵,故况其卑也;大夫或事父母,故况家人之贵者也.
夫然,故生则亲安之,祭则鬼享之,夫然者,上孝理皆得欢心,则存安其荣,没享其祭.是以天下和平,灾害不生,祸乱不作.上敬下欢,存安没享,人用和睦,以致太平,则灾害祸乱,无因而起.故明王之以孝治天下也如此.言明王以孝为理,则诸侯以下化而行之,故致如此福应.
[疏]夫然至如此.○正义曰:此总结天子,诸侯,卿大夫之孝治也.言明王孝治其下,则诸侯以下各顺其教,皆治其国家也.如此各得欢心,亲若存则安其孝养,没则享其祭祀,故得和气降生,感动昭昧.是以普天之下,和睦太平,灾害之萌不生,祸乱之端不起.此谓明王之以孝治天下也,能致如此之美.○注夫然者至其祭.○正义曰:云"夫然者,然上孝理皆得欢心"者,此谓明王,诸侯,大夫能行孝治,皆得其欢心也.云"则存安其荣"者,释"生则亲安之".云"没享其祭"者,释"祭则鬼享之"也.○注上敬至而起.○正义曰:此释"天下和平",以皆由明王孝治之所致也.皇侃云:"天反时为灾,谓风雨不节;地反物为妖,妖即害物,谓水旱伤禾稼也.善则逢殃为祸,臣下反逆为乱也."○注言明至福应.○正义曰:云"言明王以孝为理,则诸侯以下化而行之"者,案上文有明王,诸侯,大夫三等,而经独言明王孝治如此者,言由明王之故也,则诸侯以下奉而行之,而功归于明王也.云"故致如此福应"者,福,谓天下和平;应,谓灾害不生,祸乱不作.
[疏]诗云至顺之.○正义曰:夫子述昔时明王孝治之义毕,乃引"大雅·抑篇"赞美之也.△言天子身有至大德行,使四方之国皆顺而行之.○注觉大至行之.○正义曰:云"觉,大也",此依郑注也.故"诗笺"云:"有大德行,则天下顺从其化."是以觉为大也.云"义取天子有大德行,则四方之国顺而行之"者,言引"诗"之大意如此也.